**Rig Besware**

**Besware**

Wat is 'n beswaar?

Indien jy deur 'n aanslag of besluit deur SARS gegrief is, het jy die reg om beswaar teen sodanige aanslag of besluit te maak. Jy kan egter nie teen 'n selfaanslag [soos belasting op toegevoegde waarde (BTW) en werknemersbelasting (LBS)], waar geen hersiene aanslag deur SARS uitgereik is, beswaar maak nie. In so 'n geval, besoek ons 'Request for Corrections'-blad vir leiding.

Jy kan ook beswaar maak teen die heffing van bepaalde ander administratiewe nienakomingsboetes of -rente waar jou versoek om kwytskelding van sodanige boetes/rente geheel of gedeeltelik nie toegestaan is nie. Byvoorbeeld:

* Boetes vir laat betaling van BTW, LBS, werkloosheidversekeringfonds (WVF) en vaardigheidontwikkelingsheffing (VOH);
* Boetes vir laat betaling van voorlopige belasting;
* Rente op laat betaling van voorlopige belasting;
* Rente op laat betaling van BTW en LBS (nie WVF of VOH nie);
* Boetes vir laat indiening/geen indiening van PIB, MIB en LBS.

Jy het ook die reg om beswaar te maak teen die heffing van ander belasting-verwante boetes. Voorbeeld:

* Onderstellingsboetes;
* Belastingvrye beleggingsboetes;
* Indiensnemingbelastingaansporing (ETI) sektorale loonboetes;
* ETI verplasingsboetes;
* Rapporteerbare reëlingsboetes;
* Onderskattingsboetes (par 20);
* Nie-indiening van voorlopige belasting (par 20A), ens. (hierdie is herroep op of na 1 Maart 2015).

Jy het nie die reg om beswaar teen die heffing van bepaalde statutêre rente te maak nie. Byoorbeeld:

* Rente op laat betaling van WVF en VOH;
* Rente op laat betaling van inkomstebelasting, ens.

Waar SARS die aftrekking van insetbelasting nie toegelaat het nie, as gevolg van 'n faktuur wat as ongeldig geag word [ingevolge artikel 16(2), met artikel 20(4) saamgelees, van die Wet op Belasting op Toegevoegde Waarde, Wet no. 89 van 1991 (BTW-wet)] en die handelaar bekom intussen 'n geldige faktuur van die verskaffer, moet sodanige handelaar liewer die insetbelasting in 'n daaropvolgende belastingjaar aftrek as om beswaar teen die bykomende aanslag te maak. 'n Handelaar kan die insetbelasting van die geldige belastingfaktuur in die tydperk waar die geldige belastingfaktuur verkry is aftrek, solank dit binne 5 jaar, vanaf die datum waarop die belastingfaktuur vir daardie lewering moes uitgereik wees [artikel 16(3) bepaling (i) van die BTW-wet], gedoen word.

Wanneer kan ek 'n beswaar indien?

'n Beswaar moet 80 werksdae, na die datum van die aanslag of SARS se besluit, ingedien word.

Waar die belastingpligtige redes vir die aanslag versoek, moet die beswaar binne 80 werksdae ingedien word na:

* Die datum van die kennisgewing wat deur SARS gestuur is dat genoegsame redes verskaf is en dat geen verdere redes verskaf sal word nie; of
* Die datum waarop SARS jou van die redes/verdere redes voorsien het.

Hoe rig ek 'n beswaar?

**Belastingsoorte: MIB, PIB, LBS en BTW:**

'n Geoutomatiseerde dispuutproses bestaan op eFiling vir die bogenoemde belastingsoorte. 'n Beswaar kan slegs as volg ingedien word:

* Deur eFiling;
* By jou naaste SARS-tak. Klik hier om 'n afspraak te maak.

Jy kan slegs vir bepaalde MIB- en BTW-uitsonderings, asook trusts, besware indien by wyse van die ongerekenariseerde proses soos hieronder onder 'Belastingsoorte: Ander' uiteengesit word.

Vir meer inligting oor die voorgeskrewe manier om appèlle aanhangig te maak, verwys asseblief na die nuutste publieke kennisgewing onder ‘Public Notices’.

Wanneer jy die dispuut deur eFiling indien, neem asseblief kennis van die volgende:

**eFiling-geleide proses:** Die eFiling-geleide proses sorg dat die beswaar volgens wetlike vereistes ingedien word en verminder so die risiko dat ongeldige besware ingedien word.

Hoekom moet ek my dispuut deur eFiling indien?

* Die geoutomatiseerde dispuutproses het 'n wye reeks voordele wat die bestuur van jou belastingsake meer doeltreffend maak, en dit sluit in:
  + Die vermoë om dispute te rig, insluitend versoek om kwytskelding (RFR), versoek om redes (RFR), kennisgewing van beswaar (NOO) en kennisgewing van appèl (NOA).
  + Die vermoë om opskorting van betaling te versoek.
  + Die vermoë om redes vir laat indiening van die dispuut in te dien.
  + Alle dispuutkorrespondensie kan met die druk van 'n knoppie besigtig word en stawende dokumente kan deur eFiling opgelaai word.
  + Belastingpligtiges sal 'n saamgestelde oorsig hê van alle dispute wat gerig.
  + Uitslagbriewe vir RFR'e en NOO's, versoeke om laat-indiening, asook opskorting van betaling, is handig beskikbaar.
  + Die proses verskaf die vermoë om veelvuldige tydperke op een dispuutvorm, tot 'n maksimum van 12 tydperke, vir BTW en LBS te disputeer.

**Top wenk:** Onthou om 'n afspraak te maak indien jy 'n SARS-tak moet besoek.

Disputering van boetes en rente:

* Die volgende bronkodes moet gebruik word wanneer die heffing van bepaalde boetes/rente gedisputeer word:
  + 9987 - Belastingvrye beleggingboete
  + 9990 - Onderskatting van voorlopige belasting (par 20)
  + 9991 - Nie-indiening van voorlopige belasting (par 20A)
  + 9992 - Weglating van inkomste
  + 9988 - Onderbetaling van voorlopige belastingpligtige [89Q(2)]
  + 9993 - Laat of nie-indiening van belastingopgawe

**Belastingsoorte: Ander:**

'n Ongerekenariseerde proses aangeraai vir dispute vir bepaalde MIB, PIB, BTW-uitsonderings en trusts. Die dispuutvorm wat gebruik moet word is die kennisgewing van beswaar (ADR1) vorm, wat ingedien kan word:

* By jou naaste SARS-tak (klik hier om 'n afspraak te maak); of
* Per e-pos aan contactus@sars.gov.za

Die ADR1 kan nie elektronies deur eFiling ingedien word nie.

**Wanneer die beswaar laat ingedien word:**

Wanneer die beswaar ná die voorgeskrewe tydperk ingedien word, moet die belastingpligtige gronde (redes) vir die laat indiening verskaf. Die meriete van die beswaar sal slegs oorweeg word indien 'n senior SARS-beampte oortuig is dat redelike of uitsonderlike gronde vir die laat indiening bestaan. Waar sodanige redelike gronde vir laat indiening bestaan, kan SARS die indieningstydperk van die beswaar met 30 werksdae verleng. Waar 'n senior SARS-beampte oortuig is dat uitsonderlike omstandighede bestaan, kan SARS die tydperk vir die indiening van 'n kennisgewing van beswaar verder verleng.

* Indien die laat indiening aanvaar word, sal SARS die gronde vir beswaar oorweeg en die belastingpligtige oor die uitkoms inlig.
* SARS sal nie die gronde vir beswaar oorweeg waar die laat indiening nie toegestaan is nie, en die belastingpligtige sal vervolgens ingelig word.
  + Die belastingpligte het die reg om beswaar te maak teen die besluit om nie die laat indiening van die beswaar toe te staan nie, en sou sodanige beswaar nie toegestaan word nie, kan daar teen sodanige besluit geappelleer word.

Geen beswaar kan of sal na drie jaar na die datum van die aanslag of die SARS besluit toegelaat word, indien gronde vir beswaar geheel of hoofsaaklik gebaseer is op 'n verandering in praktyk wat algemeen oorheers, en van toepassing is op die datum van aanslag of besluit.

**Gronde vir die beswaar:**

Wanneer die dispuutvorm voltooi word, moet die belastingpligtige seker maak dat die besonderhede vir gronde van die dispuut uiteengesit is en dat dit die volgende insluit:

* Die deel of bepaalde bedrag van die gedisputeerde aanslag. Byvoorbeeld: Die belastingpligtige moet die bronkode of beskrywing van die bepaalde item aandui (waar van toepassing) en die bedrag wat hy/sy disputeer.
* Die deel van die gronde van aanslag wat gedisputeer word. Byvoorbeeld: Die redes waarom die aanslag as foutief geag word.
* Die vereiste dokumente om die gronde van die beswaar te staaf, wat die belastingpligtige nie voorheen vir doeleindes van die gedisputeerde aanslag ingedien het nie. Byoorbeeld: SARS het nie die geëisde reisonkoste toegelaat nie, omdat die reislogboek nie aan SARS se vereistes voldoen het nie. Die beswaar teen sodanige eise wat nie toegelaat is nie, moet dus 'n logboek insluit wat ten volle aan SARS se vereistes voldoen. Verwys na die ‘Travel e-Logbook’-webblad.

Wat kan ek van SARS verwag wanneer ek beswaar maak?

  SARS sal poog om:

* Die belastingpligtige in kennis te stel indien die beswaar as ongeldig geag word en gronde vir die ongeldigverklaring binne 30 werksdae, vanaf lewering van die ongeldige beswaar, te verskaf;
* Die belastingpligtige, binne 30 werksdae vanaf die indiening van die beswaar, in kennis te stel indien enige bykomende stawende dokumente benodig word om 'n besluit oor die beswaar te neem.

Wat kan ek verwag wanneer die beswaar afgehandel is?

   SARS sal poog om:

* Die belastingpligtige, binne 60 werksdae van indiening daarvan, van die uitslag van die beswaar in te lig;
  + Indien SARS stawende dokumente versoek het, 45 werksdae na:
    - Die lewering van die versoekte dokumente; of
    - Indien die dokumente nie gelewer is nie, die verstryking van die tydperk waarin die dokumente gelewer moes word.
* Die belastingpligtige in kennis te stel indien die besluit oor die beswaar langer as 60 werksdae sal neem, in die geval waar 'n senior SARS-beampte van mening is dat meer tyd nodig is, as gevolg van uitsonderlike omstandighede, die ingewikkeldheid van die saak, die beginsel of die bedrag betrokke. Sodanige kennisgewing sal uitgereik word voor die 60 werksdae verstreke is.

Waar die beswaar toegestaan (gedeeltelik of geheel) word, sal SARS 'n hersiene aanslag (bv. ITA34, VAT217, EMP201, ens.) uitreik om die uitkoms van die beswaar aan te dui.

Die uitkoms van die beswaar en die kennisgewing van aanslag (waar van toepassing) sal op eFiling beskikbaar wees.

Die kennisgewing van die uitkoms van die beswaar en die kennisgewing van aanslag (waar van toepassing) sal per e-pos/pos beskikbaar gestel word, indien die beswaar in die vorm van 'n ADR1 gerig is.

Boetes vir LBS

SARS sal vanaf 25 April 2022 nie meer ongerekenariseerde LBS-dispute en versoeke om kwytskelding van boetes aanvaar nie. Die LBS-versoek om kwytskelding of dispuutproses vir administratiewe boetes is nou op eFiling beskikbaar. Klik hier om die gids te besigtig.